Na temelju članka 32. Zakona o lokalnoj i područnoj (regionalnoj) samoupravi (Narodne novine RH br. 144/20) i članka 30. Statuta Grada Omiša (Službeni glasnik Grada Omiša br. 4/09, 9/10, 2/13, 10/13 i 1/18 i 8/18), Gradsko vijeće Grada Omiša na 35. sjednici, održanoj \_\_veljače 2021., donijelo je

**IZJENE I DOPUNE**

**POSLOVNIKA GRADSKOG VIJEĆA**

**Članak 1.**

U članku 12. Poslovnika Gradskog vijeća Grada Omiša (Službeni glasnik Grada Omiša br. 6/09, 2/13, 1/18 i 8.a/20) stavak 2. mijenja se i glasi:

„Vijećnici imaju pravo na opravdani izostanak s posla radi sudjelovanja u radu Gradskog vijeća i njegovih radnih tijela, sukladno sporazumu s poslodavcem.“

**Članak 2.**

Iza članka 62. stavlja se novi naslov poglavlja i dodaju članci 62.a i 62.b. koji glase:

„4. Donošenje proračuna i godišnjeg izvještaja o izvršenju proračuna“.

Članka 62.a

Prijedlog proračuna, projekciju proračuna za sljedeće dvije proračunske godine i godišnjeg izvještaja o izvršenju proračuna Grada podnosi gradonačelnik kao jedini ovlašteni predlagatelj na način i u rokovima propisanim zakonom.

Članak 62.b

Ako Gradsko vijeće ne donese proračun prije početka proračunske godine, a gradonačelnik ne predloži privremeno financiranje, trećina vijećnika ima pravo predložiti donošenje odluke o privremenom financiranju.“

Dosadašnji naslovi poglavlja označeni brojevima 4. i 5. postaju broj 5. i 6.

**Članak 3.**

Iza članak 71. stavlja se novi naslov poglavalja koji glasi:

„3. Elektroničke sjednice“

Dosadašnji naslovi poglavlja označena brojevima 3., 4., 5. i 6. postaju broj 4., 5., 6. i 7.

**Članak 4.**

U članku 71.a. dodaju se stavci 3. i 4. koji glase:

„Ako se sjednica po odluci predsjednika Gradskog vijeća u slučaju iz stavka 1. ovog članka održava putem elektroničke pošte, predsjednik u pozivu za sjednicu određuje dan i vrijeme održavanja sjednice, dan i vrijeme u kojem se dostavljaju amandmani i u kojem se ovlašteni predlagatelj izjašnjava o amandmanima, te vrijeme u kojem se glasuje po predloženim točkama dnevnog reda.

Na sjednicu sazvanu i održanu na način propisan u stavku 3. ovog članka primjenjuju se odredbe ovog Poslovnika o rokovima za sazivanje sjednice i dostavu materijala, predlaganju točaka dnevnog reda, dostavu amandmana i glasovanju.

Ako se sjednica po odluci predsjednika Gradskog vijeća održava putem video konferencije, na sjednicu sazvanu i održanu putem video konferencije primjenjuju se odredbe ovog Poslovnika o rokovima za sazivanje sjednice, dostavu materijala, predlaganju točaka dnevnog reda, postavljanju vijećničkih pitanja, dostavi amandmana, održavanju reda na sjednici i glasovanju.“

**Članak 5.**

Odbor za Statut i poslovnik utvrdit će pročišćeni tekst Poslovnika Gradskog vijeća.

**Članak 6.**

Ove Izmjene i dopune Poslovnika stupaju na snagu osmog dana od objave u Službenom glasniku Grada Omiša.

REPUBLIKA HRVATSKA

SPLITSKO DALMATINSKA ŽUPANIJA

GRAD OMIŠ

**Gradsko vijeće**

Klasa: 021-05/21-01/02

Broj: 2155/01-01-21-2

Omiš,

Predsjednik Gradskog vijeća:

Zvonko Močić, dr.med.

**OBDRAZLOŽENJE PRIJEDLOGA IZMJENA I DOPUNA POSLOVNIKA GRADSKOG VIJEĆA**

RAZLOG DONOŠENJA:

Zakon o izmjenama i dopunama Zakona o lokalnoj i područnoj (regionalnoj) samoupravi (NN 144/20, u daljnjem tekstu) stupio je na snagu 24.12.2020. Jedinice lokalne samouprave dužne su uskladiti svoje Statute i druge opće akte s odredbama Izmjena Zakona.

OBRAZLOŽENJE PITANJA KOJA SE USKLAĐUJU IZMJENAMA I DOPUNAMA POSLOVNIKA GRADSKOG VIJEĆA

**Uz člankom 1.** Izmjena Poslovnika (sukladno članku 31. st.3. ZOLIPS)

Mijenja se članak 12. Poslovnika kojim je uređeno pravo vijećnika da sudjeluje u radu Gradskog vijeća, na način da se umjesto do sada važećeg prava na **opravdani** **neplaćeni** izostanak s posla propisuje pravo vijećnika na **opravdani izostanak s posla,** i dodaje **sukladno sporazumu s poslodavcem**

**Uz člankom 2. (**sukladno članku 70. stv. 2 ZOLIPS-a)

Novina u Zakonu je da odluku o privremenom financiranju, pored gradonačelnika i povjerenika Vlade RH, **može predložiti i drugi ovlašteni predlagatelj utvrđen poslovnikom predstavničkog tijela.**

Stoga sePoslovnik dopunjuje člankom 62.a kojim se utvrđuje, u slučaju da Gradsko vijeće ne donese proračun prije početka proračunske godine, a gradonačelnik ne predloži donošenje odluke o privremenom financiranju, **trećina vijećnika ima pravo predložiti donošenje odluke o privremenom financiranju.**

**Uz članak 3. i 4.** (sukladno članku 37. stv. 5. ZOLIPS-a)

Zakon je dopunjen odredbom kojom se navode slučajevi i okolnosti pod kojim je moguće održavati sjednice predstavničkog tijela elektroničkim putem.

Gradsko vijeće na 33. sjednici održanoj 10.12.2020., dopunilo Poslovnik člankom 71.a i 71.b, kojim se utvrđuje mogućnost održavanja elektroničkih sjednica, a koje odredbe su u skladu sa sadašnjim odredbama Zakona.

Izmjenama Poslovnika dopunjuje se članak 71.a stavkom 2., 3. i 4., kojima se

Utvrđuje način održavanja elektroničke sjednice i to:

* na održavanje sjednica putem video konferencije primjenjuju sve odredbe Poslovnika kojima se inače uređuje način održavanja sjednica
* u slučaju održavanja sjednica putem elektroničke pošte ne bi se primjenjivale odredbe o postavljanju vijećničkih pitanja i održavanja reda na sjednici jer održavanje ovakve sjednice treba biti u izuzetno nužnim i hitnim situacijama za donošenje odluka čijom odgodom bi se trpjela znatna šteta.

**Uz članak 5.**

Obzirom na broj dosadašnjih Izmjena i dopuna Poslovnika Gradskog vijeća utvrđena je obveza utvrđivanja pročišćenog teksta, a od strane nadležnog radnog tijela.



REPUBLIKA HRVATSKA

SPLITSKO DALMATINSKA ŽUPANIJA

GRAD OMIŠ

Gradsko vijeće

**Odbor za statut i poslovnik**

Klasa: 021-05/21-01/02

Broj: 2155/01-01-21-1

Omiš, 16. veljače 2021.

Temeljem članka 34. Poslovnika Gradskog vijeća Grada Omiša (Službeni glasnik Grada Omiša br. 6/09 i 2/13), Odbor za statut i poslovnik, na 1. sjednici održanoj 24. siječnja 2018., donio je

**Z A K L J U Č A K**

1. Utvrđuje se *Prijedlog izmjena i dopuna Poslovnika Gradskog vijeća Grada Omiša*  i dostavlja Gradskom vijeću Grada Omiša radi donošenja.
2. Za izvjestitelja pred Gradskim vijećem određuje se Lovrenka Kovačić Bućan, predsjednica Odbora za statut i poslovnik.

PREDSJEDNICA ODBORA

Lovrenka Kovačić Bućan, v.r.